மலேசிய சிறப்பு குழுமப் பள்ளி

மலேசிய சிறப்பு குழுமப் பள்ளி (மலாய்: Sekolah Kluster Kecemerlangan Malaysia; ஆங்கிலம்: Cluster School of Excellence) என்பது மலேசியப் பள்ளிகளில் செயல்படுத்தப்படும் ஒரு கல்வித் தகுதித் திட்டம் ஆகும். இந்தத் தகுதி, உயர்ச் சாதனைகளைப் படைக்கும் மலேசியப் பள்ளிகளுக்கு வழங்கப்படுகிறது. அவ்வாறு தேர்வு செய்யப்படும் பள்ளிகள் சில சிறப்புச் சலுகைகளைப் பெறுகின்றன.

இந்தத் திட்டம் 2006–2010 ஆண்டுகளுக்கான மலேசிய தேசிய கல்வித் திட்டத்தின் (Malaysian National Education Blueprint) ஒரு பகுதியாக, மலேசிய கல்வி அமைச்சினால் 2007-ஆம் ஆண்டில் தொடங்கப்பட்டது. 

2022-ஆம் ஆண்டு புள்ளிவிவரங்களின்படி மலேசியாவில், 10,230 அரசு பள்ளிகள் உள்ளன. அவற்றில் 35 பள்ளிகள் மட்டுமே சிறப்பு குழுமப் பள்ளிகளாகத் தேர்வு செய்யப்பட்டு உள்ள்ன. அவ்வாறு தேர்வு செய்யப்பட்ட பள்ளிகள் மற்ற பள்ளிகளுக்கு முன்மாதிரியான பள்ளிகளாகவும் திகழ்கின்றன.

பொது

சிறப்பு குழும முறைப் பள்ளி முறைமை என்பது ஒரு பள்ளியின் நிர்வாகத்தில் பரந்த தன்னிலை; அதாவது அதிகக் கட்டுப்பாட்டு இல்லாத நிர்வாக உரிமைகளை வழங்குகிறது. 

தேர்ந்தெடுக்கப்படும் பள்ளிகளுக்கு அல்லது சிறப்புத் தொகுப்புகளின் கீழ் வைக்கப்படும் பள்ளிகளுக்கு; கல்வி, விளையாட்டு மற்றும் கூடுதல் பாடத்திட்ட நடவடிக்கைகள் போன்ற குறிப்பிட்ட துறைகளின் மேம்பாட்டிற்கு, கூடுதல் நிதி ஒதுக்கீடுகள் செய்யப்படுகின்றன.

வரையறை

பள்ளிக்கல்வி மதிப்பீட்டுத் தேர்வு, பள்ளி நிர்வாகம்; மற்றும் மாணவர்களின் சாதனை போன்ற காரணிகளின் அடிப்படையில், சிறந்து விளங்கும் பள்ளிகளுக்கு வழங்கப்படும் ஒரு தகுதியே சிறப்பு குழுமப் பள்ளி தகுதி ஆகும். 

மலேசியக் கல்வித் திட்டத்தின் அடிப்படையில், சிறந்து விளங்கும் கலாசாரத்தை வளர்ப்பது என்பது அந்தத் திட்டத்தின் ஆறு முக்கிய நோக்கங்களில் ஒன்றாக அறியப்படுகிறது. அந்த வகையில் சிறந்து விளங்கும் சிறப்பு குழுமப் பள்ளிகளை நிறுவுவதன் மூலம் அந்த நோக்கமும் செயல் படுத்தப்படுகிறது.

தேர்வு அளவுகோல்கள்

கல்வி, இணைப் பாடத்திட்டம் மற்றும் விளையாட்டு சாதனைகள் போன்ற துறைகளை அடிப்படையாகக் கொண்டு சிறப்பு குழுமப் பள்ளிகளுக்கான தேர்வு அளவுகோல்களும் உறுதிப் படுத்தப்படுகின்றன.

அவ்வாறு தேர்வு செய்யப்படும் பள்ளிகள் மற்ற பள்ளிகளால் பின்பற்றக்கூடிய மாதிரிப் பள்ளிகளாகவும் செயல்படுகின்றன.

மேலும் காண்க
 மலேசிய கல்வி அமைச்சு
 மலேசிய உயர்க் கல்வி அமைச்சு
 மலேசியாவில் தமிழில் கல்வி
 மலேசியத் தமிழ்ப் பள்ளிகளின் பட்டியல்

 மேற்கோள்கள் 

வெளி இணைப்புகள்
Information மலேசிய கல்வி அமைச்சு வலைத்தளம்

பகுப்பு:மலேசியாவில் கல்வி
பகுப்பு:மலேசியப் பள்ளிகள்